**Ministru kabineta noteikumu projekta**

**“Fizisko personu reģistrā iekļauto ziņu izsniegšanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta „Fizisko personu reģistrā iekļauto ziņu izsniegšanas kārtība” (turpmāk – noteikumu projekts) mērķis ir noteikt Fizisko personu reģistrā iekļauto ziņu izsniegšanas kārtību. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Fizisko personu reģistra likuma 23.pantā, Dzīvesvietas deklarēšanas likuma 13.panta pirmajā un trešajā daļā un likuma „Par miruša cilvēka ķermeņa aizsardzību un cilvēka audu un orgānu izmantošanu medicīnā” 3.panta trešajā daļā paredzētais deleģējums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2021.gada 28.jūnijā ir stājies spēkā Fizisko personu reģistra likums un ar tā spēkā stāšanos zaudēja spēku Iedzīvotāju reģistra likums un uz tā pamata izdotie Ministru kabineta 2011.gada 15.februāra noteikumi Nr.130 “Iedzīvotāju reģistrā iekļauto ziņu izsniegšanas kārtība” (Noteikumi Nr.130). Ņemot vērā minēto un Fizisko personu reģistra likuma 23.pantā noteikto, tika izstrādāts noteikumu projekts, kas nosaka kārtību, kādā Pilsonības un migrācijas lietu pārvalde (turpmāk - Pārvalde), pašvaldība un Latvijas diplomātiskā un konsulārā pārstāvniecība ārvalstīs (turpmāk - pārstāvniecība) izsniedz fizisko personu reģistrācijas un uzskaites sistēmā - Fizisko personu reģistrs[[1]](#footnote-1) (turpmāk - Reģistrs) iekļautās ziņas. Noteikumu projekts izstrādāts arī saskaņā ar Dzīvesvietas deklarēšanas likuma 13.panta pirmajā un trešajā daļā noteikto deleģējumu un likuma „Par miruša cilvēka ķermeņa aizsardzību un cilvēka audu un orgānu izmantošanu medicīnā” 3.panta trešajā daļā noteikto deleģējumu.  Reģistrs ir valsts informācijas sistēma, kurā tiek uzkrāta ierobežotas pieejamības informācija un kuras pārzinis un turētājs ir Pārvalde. Reģistrā iekļautās ziņas tiek izsniegtas rakstveidā, kas ietver sevī ziņu izsniegšanu gan rakstiski papīra formā, gan elektroniski, pamatojoties uz rakstveida pieprasījumu (turpmāk - pieprasījums) vai tiešsaistes pārraides režīmā. Pārvalde Reģistrā iekļautās ziņas izsniedz arī pamatojoties uz noslēgtu rakstveida vienošanos. Līdz ar to noteikumu projektā nav pārņemts Noteikumu Nr.130 4., 11. un 12.1 punktā noteiktais, jo tas ietverts noteikumu projekta 2.punktā, paredzot ziņu izsniegšanu rakstveidā, jo nav lietderīgi noteikumos ietvert elektroniskās identifikācijas un citos elektronisko dokumentu apriti regulējošajos normatīvajos aktos noteikto, piemēram, Elektronisko dokumentu likumā, Oficiālās elektroniskās adreses likumā vai Fizisko personu elektroniskās identifikācijas likumā noteikto, ko nepieciešams ievērot personas elektroniskai identifikācijai un dokumentu apritei.  Pārvalde no Reģistra izsniedz arī statistisko informāciju, jo Reģistrā iekļauj ziņas par fiziskām personām un Pārvalde ir Reģistra pārzinis. Sniegtie statistikas dati no Reģistra tiek izmantoti, piemēram, lai nodrošinātu precīzu Latvijas iedzīvotāju skaita aprēķinu un sniegtu citu vispārpieejamu informāciju, kas neļauj identificēt konkrētu personu, tai skaitā, lai Centrālā statistikas pārvalde izpildītu Eiropas Parlamenta un Padomes 2013.gada 20.novembra Regulā Nr. 1260/2013 par Eiropas demogrāfijas statistiku noteikto, proti, Pārvalde uz pieprasījuma pamata no Reģistra var sniegt ziņu pieprasītājiem statistikas informāciju, izmantojot īpašas datu sagatavošanas atlases metodes, kas atbilst ziņu pieprasītāja normatīvajos aktos noteiktajiem mērķiem.  Noteikumu projekta 3.punkts nosaka, ka pašvaldība no Reģistra sniedz ziņas par personas aktuālo deklarēto vai reģistrēto dzīvesvietu (adresi), ja personas dzīvesvieta ziņu izsniegšanas brīdī ir attiecīgās pašvaldības administratīvajā teritorijā, tai skaitā, pašvaldība ir tiesīga sniegt ziņas no Reģistra par mirušas personas pēdējo deklarēto vai reģistrēto dzīvesvietu, ja tā bijusi šīs pašvaldības administratīvajā teritorijā, jo Eiropas Parlamenta un Padomes 2016.gada 27.aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Regula) neaizsargā mirušas personas datus tiktāl, cik tas neskar fizisku personu. Tas nepieciešams, lai ievērotu iedzīvotāju vajadzības pašvaldībā, kā arī, lai mazinātu iedzīvotājiem administratīvo slogu un paaugstinātu to apmierinātību par valsts pārvaldes iestāžu pakalpojumu pieejamību.  Pārstāvniecību kompetenci sniegt ziņas no Reģistra nosaka noteikumu projekta 4.punkts. Ziņu izsniegšana no Reģistra pārstāvniecībā ir konsulārais pakalpojums. Saskaņā ar Konsulārās palīdzības un konsulāro pakalpojumu likuma (turpmāk – KPKPL) 16.pantu konsulāros pakalpojumus sniedz pārstāvniecību konsulārajos apgabalos pastāvīgi dzīvojošām personām vai jebkurā pārstāvniecībā, ja personu pastāvīgā dzīvesvieta ārvalstī neietilpst nevienā no pārstāvniecību konsulārajiem apgabaliem.  Pārstāvniecības ziņas no Reģistra iegūst un apstrādā (tai skaitā, nodod citām personām) arī konsulārās palīdzības sniegšanas ietvaros. Ja ziņas no Reģistra ir nepieciešams sniegt konsulārās palīdzības ietvaros, konsulārās palīdzības sniegšana paredz tiesības un pienākumus konsulārajai amatpersonai rīkoties, izmantojot visas tai ar normatīvajiem aktiem noteiktās pilnvaras un patstāvīgi pieņemot lēmumus par konsulārās palīdzības saņēmēja likumisko interešu aizsardzības veidu. Saskaņā ar KPKPL 9.panta otro daļu konsulārā amatpersona sniedz konsulāro palīdzību un pieņem lēmumus par konsulārās palīdzības saņēmēja likumisko interešu aizsardzības veidu atbilstoši normatīvajos aktos noteiktajām pilnvarām un pienākumiem. Savukārt saskaņā ar KPKPL 10.panta pirmo daļu konsulārās palīdzības ietvaros konsulārā amatpersona ir tiesīga saņemt konsulārās palīdzības sniegšanai nepieciešamos personas datus no jebkura to pārziņa un apstrādāt tos arī bez datu subjekta piekrišanas tad, ja šo piekrišanu nav iespējams iegūt (piemēram, veselības stāvokļa dēļ vai aizturēšanas, apcietinājuma gadījumā, kur netiek nodrošināta iespēja sazināties ar personu).  Noteikumu projektā tiek nodalīts pieprasījumā norādāmais ziņu apjoms, ja ziņas no Reģistra pieprasa par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošo personu, vai, ja ziņas tiek pieprasītas par citu personu (noteikumu projekta 5. un 6.punkts). Pieprasījumam par citu personu jābūt pamatotam, ievērojot Regulas 6.panta 1.punkta nosacījumus. Līdz ar to Pārvaldei, kā Reģistra pārzinim, lai nodrošinātu godprātīgu un likumīgu personas datu apstrādi Reģistrā, atbilstoši tiesiskam ziņu izmantošanas mērķim un tam nepieciešamajā apjomā, noteikumu projekta 6.punkts paredz prasības, kas ziņu pieprasītājam jānorāda rakstveida pieprasījumā, lai pieprasījums atbilstu fiziskas personas datu apstrādes nolūkiem, nodrošinot ziņu izsniegšanu atbilstoši Regulas 6.panta 1.punktam. Tai skaitā, pieprasot ziņas par citu personu, pieprasījumā jānorāda datus, pēc kuriem Reģistrā var identificēt personu. Regulas 4.panta 1.punkta definīcijā “personas dati” noteikts, ka identificējama fiziska persona ir tāda, kuru var tieši vai netieši identificēt, jo īpaši atsaucoties uz identifikatoru, piemēram, minētās personas vārdu, uzvārdu, identifikācijas numuru, atrašanās vietas datiem un tiešsaistes identifikatoru.  Fizisko personu reģistra likums paredz, ka Reģistrā iekļauj un aktualizē ziņas par ārzemnieku, kuram ir tiesiska saikne ar Latviju vai, kurš vēlas Latvijā saņemt pakalpojumus elektroniski, tomēr pastāv gadījumi, kad ziņas par savu nepilngadīgo bērnu, aizbildnībā vai aizgādnībā esošu personu, kura ir Latvijas valstpiederīgā persona, pieprasa tā likumiskais pārstāvis, kurš ir ārzemnieks ar ārvalstī piešķirtu identifikatoru, bet nav reģistrēts Reģistrā. Līdz ar to noteikumu projekta 5.1.apakšpunkts paredz, ka pieprasot ziņas no Reģistra par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošu personu, ja pieprasītājam nav piešķirts personas kods, tad pieprasījumā norāda personai ārvalstī piešķirtu identifikācijas kodu. Attiecīgi arī noteikumu projekta 6.1.apakšpunktā ziņu pieprasītājs savu tiesisko interešu realizēšanai var būt ārzemnieks, kuram Latvijā nav piešķirts personas kods, bet ir ārvalstī piešķirtais identifikators. Lai pieprasītās ziņas vai lēmumu varētu izsniegt pa pastu vai nosūtīt elektroniski atbilstoši Paziņošanas likumā noteiktajam, un, lai nodrošinātu kvalitatīvu un privātpersonas tiesībām un likumiskajām interesēm atbilstošu dokumentu un informācijas paziņošanu, noteikumu projekta 5.2.apakšpunktā noteikts, ka persona rakstveida ziņu pieprasījumā norāda savu dzīvesvietas adresi vai kontaktinformāciju, piemēram, e-pasts vai norāde uz e-adresi (ja ir aktivizēta), gadījumā, ja ziņas nepieciešams izsniegt elektroniski. Citos gadījumos kontaktinformācija var būt nepieciešama, lai vajadzības gadījumā varētu sazināties ar ziņu pieprasītāju, nodrošinot efektīvu komunikāciju pirms lēmuma pieņemšanas, piemēram, lai informētu par pieprasījumā konstatētiem nebūtiskiem trūkumiem un to novēršanas kārtību. Līdz ar to ziņu pieprasītājs var norādīt tikai kontaktinformāciju, ja pieprasītās ziņas nepieciešams izsniegt elektroniski sagatavota dokumenta veidā, kur identificēts ziņu pieprasītājs (klātienē vai elektroniski) savā pieprasījumā var nenorādīt deklarētās vai norādītās dzīvesvietas adresi (arī papildu adresi), bet norāda elektronisko saņemšanas veidu - primāri norādi uz oficiālās elektroniskās adreses esamību (e-adrese, ja ir) vai e-pastu, ievērojot drošības prasības elektroniskai ziņu izsniegšanai tīmeklī.  Lai nodrošinātu pieprasīto ziņu izsniegšanas tiesiskumu un apliecinātu personu savstarpējo saistību, pieprasot ziņas par citu personu, pieprasījumā jānorāda ziņu pieprasīšanas tiesiskais pamats un nolūks, pievienojot to apliecinošos dokumentus vai kopijas, ja tādas ir. Norādāms, ja ziņu pieprasītājs, pieprasot ziņas par citu personu, pieprasījumā tikai norāda, ka viņa rīcībā ir pieprasīto ziņu saistību apliecinošs dokuments, nevis to uzrāda, Pārvaldei nebūs iespējams pārliecināties par pieprasīto ziņu pamatojumu, norādīto ziņu patiesumu un personu savstarpējo saistību, kas atbilstu ziņu izmantošanas mērķim un būtu par pamatu ierobežotas pieejamības informācijas izsniegšanai. Tomēr pastāv gadījumi, kad saistību pamatojoša dokumenta personas rīcībā var nebūt, bet ziņas, kas pamato personu savstarpējo saistību ir reģistrētas Reģistrā vai ir iegūstamas citā Pārvaldei pieejamā informācijas sistēmā, kā rezultātā šajā gadījumā saistību dokumenta iesniegšana nav nepieciešama un netiek pieprasīta. Piemēram, ja persona vēlas iesniegt civilprasību tiesā par laulības šķiršanu un mantas sadali, prasītājam ir nepieciešams noskaidrot atbildētāja adresi. Šāda satura pieprasījumam nav nepieciešams pievienot pamatojumu jeb savstarpējo saistību apliecinošu dokumentu, kas šādas ziņas apliecina, jo ziņas par laulību ir pieejamas Reģistrā.  Noteikumu projekta 7.punkts ietverts, ievērojot, ka no 2019.gada 16.februāra Latvijā tiek piemērota Eiropas Parlamenta un Padomes 2016.gada 6.jūlija regula (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr.1024/2012 (turpmāk - Publisko dokumentu regula), kuras mērķis ir veicināt Eiropas Savienības iedzīvotāju brīvu pārvietošanos, vienkāršojot prasības attiecībā uz vienā dalībvalstī izdotu konkrētus juridiskus faktus konstatējošu publisku dokumentu uzrādīšanu citā dalībvalstī (nav nepieciešama apliecinājuma “apostille” pievienošana). Tādējādi Pārvalde atbilstoši kompetencei, izsniedzot ziņas no Reģistra par dzimšanas vai miršanas faktu, vārdu un uzvārdu, laulību (tostarp - ģimenes stāvokli), vecāku statusu, adopciju, domicilu un/vai uzturēšanas vietu, valsts piederību (Publisko dokumentu regulas 2.panta pirmais punkts) fiziskai personai uz pieprasījuma pamata izdod arī publiskā dokumenta daudzvalodu standarta veidlapu saņēmējas dalībvalsts valodā. Veidlapa paredzēta, lai pārvarētu valodas barjeras un tādējādi vēl vairāk atvieglotu publisku dokumentu apriti starp dalībvalstīm.  Noteikumu projekta 8. un 9.punktā noteiktas fiziskas vai juridiskas personas identificēšanas un pārstāvības apliecināšanas prasības, ko realizē, uzrādot personu apliecinošu dokumentu un pārstāvību apliecinošu dokumentu (juridiskai personai, pārbaudot ziņas Uzņēmumu reģistrā), ja Pārvaldei, pašvaldībai vai pārstāvniecībai pašai nav iespējams pārliecināties par ziņu pieprasītāja pārstāvības tiesībām, piemēram, ziņu pieprasītājs ir ārvalstnieks vai ārvalsts komersants. Lai nodrošinātu fiziskas personas identificēšanu klātienē, persona uzrāda derīgu personu apliecinošu dokumentu, savukārt elektroniskajā vidē fiziskas personu identitātes pārbaudi īsteno atbilstoši Fizisko personu elektroniskās identifikācijas likumā noteiktajam, kas attiecas arī uz fiziskas personas pilnvaroto personu un likumisko pārstāvi. Elektronisko pakalpojumu sniegšanā tiek ievērotas Eiropas Parlamenta un Padomes 2018. gada 2.oktobra Regulas (ES) 2018/1724, ar ko izveido vienotu digitālo vārteju, lai sniegtu piekļuvi informācijai, procedūrām un palīdzības un problēmu risināšanas pakalpojumiem, un ar ko groza Regulu (ES) Nr.1024/2012, prasības pārrobežu lietošanai, nosacījumi. Noteikumu projekta 9. un 10.punkta regulējums par dokumentu uzrādīšanu attiecināms uz izņēmuma gadījumiem, ja nav iespējams pārliecināties par ziņu pieprasītāja pārstāvības tiesībām, piemēram, ziņu pieprasītājs ir ārvalsts komersants, kurš nav reģistrēts Latvijas Republikas Uzņēmumu reģistrā, vai ziņas par nekustamā īpašuma īpašnieku nav reģistrētas Vienotajā datorizētajā zemesgrāmatu sistēmā.  Saskaņā ar Dzīvesvietas deklarēšanas likuma 13.panta trešajā daļā noteikto deleģējumu noteikumu projekta 11.punkts paredz ziņu apjomu, kādu nekustamā īpašuma īpašnieks vai viņa pilnvarota persona, neveicot valsts nodevas samaksu, var saņemt no Reģistra, proti, par nekustamajā īpašumā deklarēto un reģistrēto personu vai to skaitu, ziņas par papildu adresi norādījušo personu, kā arī tiesisko pamatu, ja šādas ziņas nepieciešamas un ir iekļautas Reģistrā. Pārvaldē regulāri tiek saņemti nekustamo īpašumu īpašnieku pieprasījumi par viņu īpašumā deklarēto vai reģistrēto personu skaitu, lai realizētu sava īpašuma pārvaldīšanas tiesības, sagatavotu apsaimniekošanas pakalpojumu rēķinus. Tomēr, tā kā atbilstoši Ministru kabineta 2017.gada 19.septembra noteikumu Nr.562 “Pilsonības un migrācijas lietu pārvaldes maksas pakalpojumu cenrādis” pielikuma 11.punktam par statistiku par personu skaitu adresē ir iekasējama Pārvaldes maksas pakalpojuma maksa, nekustamo īpašumu īpašnieki izvēlas saņemt tiem nepieciešamās ziņas bez valsts nodevas samaksas saskaņā ar Dzīvesvietas deklarēšanas likuma 13.panta trešajā daļā noteikto. Tādējādi, kaut arī nekustamā īpašuma īpašniekam ir nepieciešamas tikai statistiskās ziņas savu tiesību realizācijai, lai izvairītos no valsts nodevas maksas, tiek lūgts izsniegt viņam pienākošās ziņas par īpašumā deklarēto (reģistrēto) personu vārdu, uzvārdu, personas kodu un deklarēšanas datumu, kas ir pakalpojums bez valsts nodevas samaksas, bet pēc būtības uzskatāms par nepamatotu personas datu apstrādi. Līdz ar to un, pamatojoties uz Regulas 5.panta 1.punkta “c” apakšpunktā paredzēto personas datu minimizēšanas principu, noteikumu projekta 11.3.apakšpunkts paredz nekustamā īpašuma īpašnieka tiesības bez valsts nodevas samaksas saņemt ziņas arī par viņam piederošajā nekustamajā īpašumā deklarēto un reģistrēto personu skaitu, kas ir spēkā uz ziņu izsniegšanas brīdi no Reģistra.  Ziņas par nekustamajā īpašumā deklarētajām un reģistrētajām personām, kā arī par papildu adresi norādījušām personām bez valsts nodevas samaksas izsniedz, izmantojot speciālu tiešsaistes formu portālā [www.latvija.lv](http://www.latvija.lv), e-pakalpojumā "Manā īpašumā deklarētās un papildu adresi norādījušās personas". Ziņas e-pakalpojumā var saņemt nekustamā īpašuma īpašnieks - fiziska persona, kuras īpašuma tiesības reģistrētas Valsts vienotajā datorizētajā zemesgrāmatā. Pārvalde nākotnē plāno pilnveidot šo e-pakalpojumu ar jaunu funkcionalitāti proaktīvai nekustamā īpašuma īpašnieka (fiziskas personas) informēšanai uz oficiālo elektronisko adresi, ja viņam piederošajā īpašumā tiks deklarēta personas dzīvesvietas adrese vai tā norādīta kā papildu adrese.  Ziņu izsniegšana par nekustamajā īpašumā papildu adresi norādījušo personu (projekta 11.2. un 11.4.apakšpunkts) ietverta saskaņā ar 2020.gada 17.jūnijā Saeimā pieņemtajiem grozījumiem Dzīvesvietas deklarēšanas likumā, kā arī ar Diasporas likuma 6.panta otrās daļas 7.punkta “b” apakšpunktā un 16.panta pirmajā daļā noteikto, ka pēc nekustamā īpašuma īpašnieka (arī izmantojot speciālu tiešsaistes formu, ja īpašnieks ir fiziska persona) vai viņa pilnvarotas personas pieprasījuma Pārvade sniedz ziņas par personām, kuras kā papildu adresi norādījušas viņa nekustamā īpašuma adresi Latvijā.  Noteikumu projekta 11.4., 13., 15. un 16.punktā ir norādīti e-pakalpojumi, kas tiek sniegti, izmantojot speciālo tiešsaistes formu. Elektroniskā identifikācija, izmantojot speciālo tiešsaistes formu, ir veids kā nosaka lietotāju identitāti elektroniski, tas ir apliecinājums, ka persona, kas ir autentificējusies e-pakalpojumam, ir konkrētā persona un atbilst Fizisko personu elektroniskās identifikācijas likuma 1.panta 2.punkta definīcijai. E-pakalpojumu lietotāju droša autentifikācija (identitātes apstiprināšana) elektroniskajā vidē tiek nodrošināta, izmantojot Valsts informācijas sistēmu savietotāja koplietošanas komponenti - Vienotās pieteikšanās modulis. Tādējādi fiziska persona var piekļūt e-pakalpojumiem, izmantojot speciālu tiešsaistes formu tīmekļa vietnē [www.latvija.lv](http://www.latvija.lv) vai Pārvaldes tīmekļa vietnē, kur fiziskas personas autentifikācija notiek ar drošu elektronisko parakstu, kredītiestādes elektronisko norēķinu sistēmas autentifikācijas līdzekli vai speciāli izsniegtu autentifikācijas līdzekli. Izmantojot speciālo tiešsaistes formu, tiek nodrošināts, ka Pārvaldes sniegtie pakalpojumi personām ir vieglāk un ērtāk pieejami, attiecīgi mazinot administratīvo slogu gan personai, gan iestādei, samazinot nepieciešamību iesniegt pieprasījumu papīra formā. Līdz ar jaunu e-pakalpojumu ieviešanu (projekta 13.6., 15.2. un 16.punkts) Pārvalde rūpējas, lai personas saņemtu iestādes sniegtos pakalpojumus vai palīdzību visērtākajā veidā. Tas veidotu pozitīvāku attieksmi pret valsti, savukārt iestādes darbinieki vairāk uzmanības varētu veltīt citu funkciju un uzdevumu veikšanai, nevis patērēt laiku papīra formā iesniegtu dokumentu apstrādei.  Tā kā fiziska persona elektroniski var saņemt ziņas no Reģistra, izmantojot speciālo tiešsaistes formu tīmekļa vietnē [www.latvija.lv](http://www.latvija.lv) vai Pārvaldes tīmekļa vietnē, tad noteikumu projektā tiek lietots vienots termins, ka e-pakalpojumi pieejami izmantojot speciālo tiešsaistes formu.  Atbilstoši Regulas 15.panta 3.punktam pārzinis nodrošina apstrādē esošo personas datu kopiju. Par visām papildus kopijām, ko pieprasa datu subjekts, pārzinis var iekasēt saprātīgu samaksu, kas balstīta uz administratīvām izmaksām. Ja datu subjekts pieprasījumu iesniedz elektroniskā formā un, ja vien datu subjekts nepieprasa citādi, informāciju sniedz plaši izmantotā elektroniskā formātā. Līdz ar to noteikumu projekta 12. un 13.1.apakšpunkts paredz, ka Pārvalde sniedz fiziskai personai (datu subjektam) visas ziņas no Reģistra, kas par personu iekļautas un aktualizētas Reģistrā, kas tiek nodrošināts gan rakstveidā, gan izmantojot speciālo tiešsaistes formu.  Ņemot vērā minēto un personu tiesības apskatīt par sevi arī vēsturiskās ziņas Reģistrā, šobrīd funkcionējošais e-pakalpojums “Mani dati Iedzīvotāju reģistrā” tiek pilnveidots, paplašinot tā funkcionalitāti ar Reģistra vēsturiskajām ziņām par personu, kas minētajā e-pakalpojumā šobrīd personai nav pieejamas. Izmantojot e-pakalpojumu “Mani dati Fizisko personu reģistrā”, fiziskai personai būs iespēja pārbaudīt Reģistrā iekļautās un aktualizētās aktuālās un vēsturiskās ziņas par sevi, savu bērnu, kurš nav sasniedzis 18 gadu vecumu, un aizbildnībā vai aizgādnībā esošu personu bez valsts nodevas samaksas un neierobežotu reižu skaitu, kas atbilst Regulas 15.panta 3.punktā noteiktajam. Savukārt noteikumu projekta 12.punktā noteiktais ziņu apjoms saņemt visu Reģistrā iekļauto informāciju ir bez valsts nodevas samaksas, jo, ja persona pieprasa pilnu personas datu izdruku rakstveidā (dokuments, kuram ir juridisks spēks) vairāk kā divas reizes kalendārajā gadā, tad atbilstoši Fizisko personu reģistra likuma 24.pantam izstrādātajiem Ministru kabineta “Noteikumi par valsts nodevu par informācijas saņemšanu no Fizisko personu reģistra” (apstiprināti Ministru kabineta 2021.gada 6.jūlija sēdē) paredz valsts nodevas samaksu. Tas ir ar mērķi, lai persona (datu subjekts), pieprasot visu informāciju no Reģistra rakstveidā (papīra formā vai elektroniski sagatavota dokumenta formā), neradītu Pārvaldē nesamērīgu administratīvo slogu manuālai datu pārbaudei un dokumenta izsniegšanai no Reģistra neierobežotā skaitā. Minēto noteikumu projekta 2.1. un 2.2.apakšpunkts paredz, ka par visu Reģistrā iekļauto ziņu saņemšanu rakstveidā, kas pieprasīta vairāk kā divas reizes kalendārajā gadā, ir noteikta valsts nodevas diferencēta samaksa.  Noteikumu projekta 13.2., 13.3., 13.4, 13.5. un 15.1.apakspunktā minētie e-pakalpojumi to lietotājiem jau ir pieejami kopš 2008.gada. Minētie pakalpojumi tika izveidoti ar mērķi, lai ievērotu sabiedrības intereses un mazinātu krāpniecisku darījumu iespēju, piemēram, jau pastāvošajās līgumattiecībās vai pirms darījuma slēgšanas. Šajos e-pakalpojumos identificēts e-pakalpojuma lietotājs var vienīgi veikt tā rīcībā esošo ziņu aktualitātes pārbaudi. Ņemot vērā, ka šie e-pakalpojumi ir apstiprinājums vai noliegums ziņām, kas jau ir personas rīcībā, to izsniegšanai nav nepieciešams papildus nolūks, jo nolūks šajā gadījumā ir identificēt personas rīcībā esošo datu pareizību. Attiecīgi šie e-pakalpojumi netiek sniegti saskaņā ar Fizisko personu reģistra likuma 20. panta prasībām.  Noteikumu projekta 13.2. un 13.3.apakšpunktā e-pakalpojumi “Pārbaude, vai persona ir iekļauta Iedzīvotāju reģistrā un vai nav ziņu par personas nāvi” un “Pārbaude, vai persona ir deklarēta norādītajā adresē”, kas pieejami, izmantojot speciālo tiešsaistes formu portālā www.latvija.lv, nodrošina iespēju, ka identificēta persona (e-pakalpojuma lietotājs) var bez valsts nodevas samaksas pārbaudīt tās rīcībā esošo informāciju Reģistrā, nesaņemot papildus ziņas par pārbaudāmo fizisko personu, kā vien apstiprinājumu vai noliegumu lietotāja rīcībā esošai informācijai. Pakalpojumi nodrošina tā lietotājam iespēju, norādot viņam zināmās personas personas kodu, pārliecināties, vai persona patiešām ir reģistrēta Reģistrā un, vai nav reģistrēts personai miršanas fakts (apstiprinājums vai noliegums bez datiem par miršanas vai statusa zaudēšanas datumu), kā arī pārbaudīt, vai tā rīcībā esošā informācija pamatota, piemēram, civiltiesiskajā darījumā otra līgumslēdzēja puse joprojām ir deklarēta līgumā norādītajā un lietotājam zināmajā adresē. Tā kā šie e-pakalpojumi nesniedz ziņas no Reģistra, bet vienīgi apstiprina vai noliedz pakalpojuma lietotāja rīcībā esošo informāciju, kā arī šajā procesā netiek iesaistīts iestādes darbinieks, par to nav veicama valsts nodevas samaksa.  Saskaņā ar Civillikumā, Civilprocesa likumā, Bāriņtiesu likumā un vēl citos saistītajos normatīvajos aktos noteikto rīcībspējas regulējums paredz rīcībspējas ierobežošanu noteiktā apjomā. 2012.gada 29.novembra likuma “Grozījumi Civillikumā” izstrādes gaitā tika secināts, ka jāatsakās no publikācijām oficiālajā izdevumā „Latvijas Vēstnesis” par personas rīcībnespēju, izstrādājot elektronisko pakalpojumu, kurā persona varēs uzzināt par citas personas rīcībspējas ierobežojuma apjomu, ja tai būs zināms personai piešķirtais personas kods. Personas kods ir datu apjoms, kādā personu informācijas sistēmās ir iespējams viennozīmīgi identificēt. Līdz ar to e-pakalpojums “Ziņas par personas rīcībspēju” (projekta 13.4.apakšpunkts), kas pieejams Pārvaldes tīmekļa vietnē, identificētai personai nodrošina ziņu pārbaudi un izsniegšanu no Reģistra bez valsts nodevas samaksas.  Noteikumu projekta 13.5. un 15.1.apakšpunktā noteiktie e-pakalpojumi “Personas kodu atbilstība vienai personai” un “Aktuālais un iepriekšējais personas kods” nodrošina personas koda, kas Latvijā piešķirts līdz 2017.gada 30.jūnijam un pēc 2017.gada 1.jūlija, pārbaudi. Proti, noteikumu projekta 13.5.apakšpunkts paredz e-pakalpojumu “Personas kodu atbilstība vienai personai”, kura ietvaros bez valsts nodevas samaksas lietotājs norāda divus lietotāja rīcībā esošus personas kodus, kas tiek pārbaudīti Reģistrā uz atbilstību vienai personai, jo personas kods var būt mainīts personai gadījumos, kad tiek konstatēta kļūda dzimšanas datumā (personas kodiem līdz 2017.gada 1.jūlijam pirmā daļa satur dzimšanas datumu) un, ja persona pēc 2017.gada 1.jūlija ir nomainījusi personas kodu uz tādu, kas nesatur dzimšanas datumu un sākas ar cipariem "32". Tas, ka personai līdz personas koda maiņai ir bijis cits personas kods, nenorāda uz to, ka personai ir spēkā divi personas kodi. Ievērojot, ka šo e-pakalpojumu var izmantot tikai tad, ja tā lietotājam ir zināmi interesējošās personas divi personas kodi, tad šādu ziņu pārbaudes pakalpojumu var izmantot bez valsts nodevas samaksas, jo papildus ziņas no Reģistra netiek sniegtas, kā arī datu pārbaudē netiek iesaistīts iestādes darbinieks. Minētā e-pakalpojuma mērķis un tā sniegtais rezultāts ir apliecināt, vai pakalpojuma lietotāja rīcībā jau esošie dati nav mainījušies, tādējādi nodrošinot viņa interešu aizsardzību.  E-pakalpojuma “Aktuālais un iepriekšējais personas kods” (noteikumu projekta 15.1.apakšpunkts) ietvaros identificēta persona var elektroniski saņemt no Reģistra informāciju par personas iepriekšējo vai esošo personas kodu, ja personai ir zināms kāds no šiem kodiem. Par ziņu saņemšanu no Reģistra jāveic valsts nodevas samaksa. Lai saņemtu šo pakalpojumu, personai ir jāautorizējas e-pakalpojumā un ar internetbankas starpniecību jāsamaksā valsts nodeva, pēc kā persona varēs ievadīt interesējošās personas personas kodu, lai noskaidrotu, vai personai ir vai nav mainīts personas kods un, ja ir mainīts, tad kāds ir iepriekšējais vai mainītais personas kods. Šis pakalpojums aizsargā trešo personu tiesības un intereses, piemēram, līgumattiecībās, dodot iespēju pārbaudīt, vai personai ir mainīts tai piešķirtais personas kods. Piemēram, persona, kurai ir zināms personas līdz 2017.gada 30.jūnijam piešķirtais kods, var uzzināt vai persona pēc 2017.gada 1.jūlija ir mainījusi personas kodu un kāds tas ir, kā arī, ja personas rīcībā ir personas pēc 2017.gada 1.jūlija piešķirtais personas kods, tad pakalpojuma ietvaros varēs uzzināt šīs personas līdz 2017.gada 30.jūnijam piešķirto personas kodu.  Noteikumu projekta 13.6. un 15.2.apakšpunkts paredz e-pakalpojumu, kura ietvaros fiziska persona var pārbaudīt vai pieprasīt ziņas no Reģistra, izmantojot speciālu tiešsaistes formu tīmekļa vietnē [www.latvija.lv](http://www.latvija.lv). E-pakalpojuma “Personas statusa noskaidrošana Fizisko personu reģistrā” ietvaros identificēta fiziska persona bez valsts nodevas samaksas var pieprasīt vai pārbaudīt ziņas par savu, savu bērnu, kurš jaunāks par 18 gadiem, vai par aizbildnībā vai aizgādnībā esošas personas piederību vienam vai vairākiem šādiem statusiem:   * personas statuss Reģistrā (aktīvs/pasīvs); * pensijas vecumu sasniegušas personas statuss (statuss tiek noteikts pēc Latvijas Republikā pensijas piešķiršanai noteiktā vecuma); * daudzbērnu ģimenes locekļa statuss; * audžuvecāka statuss; * aizbildņa statuss; * aizgādņa statuss; * personas dzīvesvietas pašvaldība; * personas ģimenes stāvoklis; * politiski represētās personas statuss; * Otrā pasaules kara dalībnieka statuss; * nacionālās pretošanās kustības dalībnieka statuss; * personas rīcībspēja.   Noteikumu projekta 14.punktā ir ietverts skaidrojums, kas ir daudzbērnu ģimene atbilstoši Bērnu tiesību aizsardzības likuma 1. panta 16. punktam un Reģistrā iekļautajām ziņām. Tādējādi atbilstība daudzbērnu ģimenei Pārvaldē tiks noteikta, aprēķinot no Valsts izglītības informācijas sistēmas iegūtos datus kopsakarā ar Reģistrā iekļautajiem datiem. Ar šo punktu tiek noregulēts, ka datus par pilngadīgu personu, kura nav sasniegusi 24 gadu vecumu, ja tā iegūst vispārējo, profesionālo vai augstāko izglītību Latvijā, Pārvalde saņems no Izglītības un zinātnes ministrijas pārziņā esošās Valsts izglītības informācijas sistēmas. Līdz ar to Pārvalde uz pieprasījuma pamata no Reģistra var sniegt ziņu pieprasītājiem statistikas informāciju, izmantojot īpašas datu sagatavošanas atlases metodes, kas atbilst ziņu pieprasītāja normatīvajos aktos noteiktajiem mērķiem. Ziņas par atbilstību daudzbērnu ģimenes statusam nav datu kopa, kas tiek uzkrāta un aktualizēta Reģistrā, šīs ziņas tiek iegūtas vairāku datu kopu skaitīšanas rezultātā uz attiecīgā pieprasījuma brīdi, proti, aprēķinot ziņas no Valsts izglītības informācijas sistēmas kopsakarā ar Reģistrā esošajām ziņām par personas bērnu skaitu, to vecumu un vispārējo, profesionālo vai augstāko izglītību.  Informāciju par personas (par sevi, savu nepilngadīgo bērnu, aizbildnībā vai aizgādnībā esošu personu) piederību projekta 13.6.apakšpunktā norādītajam personas statusam vai vairākiem statusiem būs iespējams saņemt e-pakalpojumā “Personas statusa noskaidrošana Fizisko personu reģistrā” sinhroni bez aiztures, neveicot valsts nodevas samaksu (ievērojot Regulas 15.panta 3.punktu), neradot administratīvo slogu Pārvaldē. Savukārt, ja fiziska persona vēlas saņemt šīs ziņas rakstveidā, lai nodrošinātu dokumenta juridisko spēku, apliecinājumu par personas piederību 13.6.apakšpunktā norādītajiem statusiem e-pakalpojumā “Personas statusa noskaidrošana Fizisko personu reģistrā” varēs saņemt asinhroni pēc valsts nodevas samaksas (projekta 15.2.apakšpunkts), jo ziņu sniegšanā tiek iesaistīti Pārvaldes nodarbinātie ziņu sagatavošanai un nosūtīšanai. E-pakalpojums atvieglos personai piešķirto statusu pārvaldību un apliecināšanu, ja persona vēlas citā iestādē vai privātajā sektorā saņemt tai pienākošos atvieglojumus, piemēram, nosakot maksu par elektroenerģiju. Pakalpojumu varēs izmantot tikai identificēta fiziska persona un ar mērķi, lai optimizētu personas statusa pārbaudi vai apliecinājuma dokumentu izsniegšanu personām, kurām piešķirts kāds no statusiem. Pārvaldē izstrādātais e-apliecinājums kalpos kā personas statusa apliecinājums, kas ļaus taupīt valsts pārvaldes resursus un uzlabos valsts pārvaldes darba efektivitāti, samazinot nepieciešamību vienai un tai pašai personai izgatavot vairākas personas statusus apliecinošas apliecības vai izziņas. Tāpat persona vienuviet varēs pārliecināties, kādi statusi personai ir piešķirti, jo šobrīd katra iestāde to apliecina atsevišķi.  Par noteikumu projekta 15.punktā noteiktajiem elektroniskajiem pakalpojumiem ir maksājama valsts nodeva. Valsts nodevas samaksas kārtība un apmērs noteikta saskaņā ar Fizisko personu reģistra likuma 24.pantā paredzēto deleģējumu noteikt to Ministru kabineta noteikumos (Ministru kabineta noteikumi “Noteikumi par valsts nodevu par informācijas saņemšanu no Fizisko personu reģistra” apstiprināti Ministru kabineta 2021.gada 6.jūlija sēdē). Valsts pārvaldes iekārtas likuma 54.panta pirmajā un trešajā daļā noteikts, ka iestādes sadarbojas, lai veiktu savas funkcijas un uzdevumus. Līdz ar to noteikumu projekta 17.punktā minētais pakalpojums tiek sniegts, ievērojot Valsts pārvaldes iekārtas likumā noteikto kārtību. Savukārt 11. un 12.punktā noteikto ziņu izsniegšana bez valsts nodevas samaksas atbilst augstāka juridiskā spēka normatīvajos aktos noteiktajam deleģējumam.  E-pakalpojuma “Pilsonības un migrācijas lietu pārvaldei pieprasītā pakalpojuma izpildes statuss” (projekta 16.1.apakšpunkts) ietvaros identificēts lietotājs (fiziska persona), neveicot valsts nodevas samaksu, var elektroniski saņemt no Pārvaldes informāciju par Pārvaldē iesniegtā rakstveida pieprasījuma apstrādes un izpildes gaitu. E-pakalpojuma izstrādes mērķis ir uzlabot fizisko personu apkalpošanas līmeni Pārvaldē, nodrošinot personai ar e-pakalpojuma starpniecību tūlītēju informācijas pieejamību par viņa iesniegtā pieprasījuma izpildes gaitu un tā raksturojošo informāciju, kā arī vienlaikus samazināt slogu Pārvaldes darbiniekiem, lai telefoniski vai e-pastos sniegtu apstiprinājumu par pieprasījuma saņemšanu un informāciju par personas iesniegtā pieprasījuma izpildes gaitu. E-pakalpojums nodrošinās, ka fiziska persona varēs apskatīt ne tikai sava pieprasījuma apstrādes statusu, bet arī citu savu pieprasījumu raksturojošo informāciju (reģistrācijas numurs, datums un samaksas statuss, piemēram, jāveic valsts nodevas samaksa), kā arī izgūt atbildes dokumenta datni, ja tāda būs pievienota.  Regulas 4.panta 11.punktā noteikts, ka datu subjekta “piekrišana” ir jebkura brīvi sniegta, konkrēta, apzināta un viennozīmīga norāde uz datu subjekta vēlmēm, ar kuru viņš paziņojuma vai skaidri apstiprinošas darbības veidā sniedz piekrišanu savu personas datu apstrādei. Regulas 6.panta 1.punkta “a” apakšpunktā ir noteikts, ka apstrāde ir likumīga tikai tādā apmērā un tikai tad, ja datu subjekts ir devis piekrišanu savu personas datu apstrādei vienam vai vairākiem konkrētiem nolūkiem. Vienlaikus norādāms, ka Fizisko personu reģistra likuma 2. panta pirmajā daļā noteikts, ka Reģistrs ir valsts informācijas sistēma, kuras pārzinis un turētājs ir Pārvalde. Šā likuma 11.pantā ir noteikts, kādas ziņas par fizisko personu (datu subjektu) tiek iekļautas un aktualizētas Reģistrā. Līdz ar to un saskaņā ar Eiropas Reģionālās attīstības fonda projektu Nr. 2.2.1.1/17/I/006 “Fizisko personu datu pakalpojumu modernizācija” ir izstrādāts e-pakalpojums „Atļaujas sniegšana manu datu saņemšanai no Fizisko personu reģistra” (projekta 16.2.apakšpunkts), kura ietvaros tiek nodrošināta fiziskas personas piekrišanas sniegšana Pārvaldei izsniegt trešajai personai ziņas par šīs fiziskās personas datiem. Pakalpojuma lietotājs ir identificēta fiziska persona, kura e-pakalpojuma ietvaros var elektroniski sniegt Pārvaldei tajā reģistrētu piekrišanu (vai - piekrišanas atcelšanu) savu personas datu noteiktā apjomā un laikposmā izsniegšanai konkrētai trešajai personai. Personas piekrišana savu datu izsniegšanai trešajai personai var būt nepieciešama, ja Pārvaldei nav tiesiska pamata ziņu sniegšanai. Piemēram, komersants ir vērsies Pārvaldē ar pieprasījumu par fizisko personu, lai pa pastu nosūtītu darījuma piedāvājumu, bet ziņu sniegšanai no Reģistra nav tiesiska pamata. Līdz ar to, ja fiziskai personai (datu subjektam), lai īstenotu savas intereses, ir nepieciešams saņemt komersanta pakalpojumu, viņam ir tiesības elektroniski atļaut vai atcelt savu datu (konkrētu datu kopu) sniegšanu attiecīgajam komersantam. Pakalpojuma lietotājam (fiziskai personai) pakalpojuma ietvaros ir iespēja arī pārlūkot savu iepriekš sniegto atļauju vēsturi.  Noteikumu projekta 1.4.apakšpunktā ietvertais deleģējums un 17.punkts, kas nosaka, ka Pārvalde rakstiski vai, izmantojot tiešsaistes datu pārraidi, izsniedz Reģistrā iekļautās ziņas par aizliegumu vai atļauju izmantot personas ķermeni, audus un orgānus pēc tās nāves tām ārstniecības, izglītības un zinātnes institūcijām, kurām saskaņā ar normatīvajiem aktiem, kas regulē miruša cilvēka ķermeņa aizsardzību un cilvēka audu un orgānu izmantošanu medicīnā, ir tiesības nodarboties ar miruša cilvēka ķermeņa izmantošanu anatomijas studijām vai ar dzīva vai miruša cilvēka audu un orgānu izņemšanu un izmantošanu, zaudēs spēku 2022.gada 1.februārī saskaņā ar likuma “Par miruša cilvēka ķermeņa aizsardzību un cilvēka audu un orgānu izmantošanu medicīnā” pārejas noteikumu 7.punktu. Līdz ar to šāds nosacījums ir ietverts noteikumu projekta 23.punktā. Sākot no 2022.gada 1.februāra ziņas par aizliegumu vai atļauju izmantot savu ķermeni, audus un orgānus pēc nāves tiks uzkrātas vienotajā veselības nozares elektroniskajā informācijas sistēmā.  Novērtējot datu drošības apdraudējuma risku, izsniedzot datus tīmeklī (piemēram, nosūtot uz elektroniskā pasta adresi) nešifrētā veidā, var rasties personas datu nejauša vai nelikumīga nosūtīšana vai to pārtveršana nevēlamam adresātam, kas fiziskai personai var radīt būtisku kaitējumu. Līdz ar to, lai nodrošinātu ierobežotas pieejamības ziņu no Reģistra izsniegšanas drošību tīmeklī, piemēram, nosūtot ziņas izsniegšanai uz personas e-pasta adresi, Reģistra pārzinim ir tiesības īstenot pasākumus datu noplūdes risku mazināšanai. Šādi nosūtītu datu drošību iespējams realizēt, izmantojot nosūtāmo ziņu šifrēšanu ar tam paredzētajām programmatūrām. Prasība atbilst Regulas 32.panta 1.punkta “a” apakšpunktā noteiktajam, ka, ņemot vērā tehnikas līmeni, īstenošanas izmaksas un apstrādes raksturu, apmēru, kontekstu un nolūkus, kā arī dažādas iespējamības un smaguma pakāpes risku attiecībā uz fizisku personu tiesībām un brīvībām, pārzinis un apstrādātājs īsteno atbilstīgus tehniskus un organizatoriskus pasākumus, lai nodrošinātu tādu drošības līmeni, kas atbilst riskam, tostarp attiecīgā gadījumā, cita starpā, personas datu pseidonimizāciju un šifrēšanu.  Noteikumu projekta 19., 20. un 21.punkts paredz Pārvaldes tiesības noslēgt rakstveida vienošanos, lai nodrošinātu Reģistrā iekļauto ziņu izsniegšanu atbilstoši ziņu pieprasītāja darbību regulējošajos normatīvajos aktos noteikto uzdevumu izpildi.  Rakstveida vienošanās vai līgums par ziņu izsniegšanu no Reģistra tiešsaistes datu pārraides režīmā nostiprina Pārvaldes kā Reģistra pārziņa tiesības pārbaudīt sniedzamo ziņu izmantošanas mērķi un pieprasījuma pamatotību, saglabājot Pārvaldei arī subjektīvās tiesības lemt par to, vai līgums ar konkrēto ziņu pieprasītāju ir noslēdzams.  Saskaņā ar Fizisko personu likuma 21.pantu Saeimas Administrācijai, valsts pārvaldes iestādēm un privātpersonām, kurām deleģētas valsts pārvaldes funkcijas, kā arī tiesām un prokuratūrai ir tiesības saņemt no Reģistra šā likuma 11.panta pirmajā daļā noteiktās ziņas atbilstoši minēto institūciju un privātpersonu kompetencei. Līdz ar to Reģistra datu saņēmēji ir praktiski visas valsts un pašvaldības iestādes, kurām deleģētas valsts pārvaldes funkcijas, kā arī komersanti, kuru darbības veikšanai ziņu saņemšanu no Reģistra nosaka to darbību regulējošie normatīvie akti. Ievērojot plašo personu loku, kuriem atbilstoši normatīvajos aktos noteiktajam var tikt sniegta ierobežotas pieejamības informācija no Reģistra un minēto personu atšķirīgos mērķus minētās informācijas saņemšanai, Pārvalde kā Reģistra datu pārzinis noteikumu projekta 21.punktā paredz tiesības līgumā noteikt izsniedzamo datu apjomu, atbilstoši ziņu saņēmēja darbību regulējošajos normatīvajos aktos noteiktajam pamatojumam un mērķiem.  Atbilstoši Valsts informācijas sistēmu likuma 1.panta 4.punktā noteiktajam valsts informācijas sistēmas lietotājs - juridiskā vai fiziskā persona, kura noslēgusi līgumu ar valsts informācijas sistēmas pārzini par datu lietošanu vai kura uz pieprasījuma pamata saņem datus valsts informācijas sistēmas pārziņa vai normatīvajos aktos noteiktajā kārtībā.  Jāņem vērā, ka gadījumos, kad informācijas apmaiņu veic, izmantojot valsts informācijas sistēmu savietotāju (turpmāk - savietotājs), vienošanos starp sistēmu pārziņiem neslēdz. Saskaņā ar Valsts informācijas sistēmu likuma 4.panta pirmo daļu Vides aizsardzības un reģionālās attīstības ministrija koordinē valsts informācijas sistēmu darbību integrētas valsts informācijas sistēmas ietvaros, realizējot vienotu valsts politiku valsts informācijas sistēmu attīstības un uzturēšanas jomā. Ministru kabineta 2016.gada 14.jūnija noteikumu Nr.374 “Valsts informācijas sistēmu savietotāja noteikumi” 35.punktā noteikts, ka Valsts reģionālās attīstības aģentūra izstrādā un uztur pakalpi vai lietojumu, ja tā organizē informācijas apriti starp sistēmām vai atbild par pakalpojuma sniegšanu saskaņā ar normatīvajiem aktiem vai sistēmu pārziņu un aģentūras savstarpējo vienošanos. Līdz ar to datu sniegšanai, izmantojot savietotāju, līgumu neslēgšanu nosaka Ministru kabineta noteikumi, bet datu saņemšanai un par to līguma noslēgšanas nosacījumi atbilst Valsts pārvaldes iekārtas likumā noteiktajam. Tādējādi noteikumu projekta normas nemaina līdzšinējo datu no Reģistra izsniegšanas un saņemšanas kārtību.  Gadījumos, kad Pārvaldei, pašvaldībai vai pārstāvniecībai nav tiesiska pamata no Reģistra izsniegt ziņas par citu personu un ziņu izmantošanas mērķis ir sazināšanās nolūks, kas neatbilst Regulas 6.panta 1.punktā noteiktiem izņēmumiem, tad, piemēram, lai piedāvātu citai fiziskai personai noslēgt privātu līgumu, informēt par nenomaksātu rēķinu vai vienkārši saziņai ar radinieku, draugu vai paziņu, noteikumu projekta 22.punktā paredzēts, ka Pārvalde, pamatojoties uz personas iesniegumu ar lūgumu pārsūtīt ziņu pieprasījumā norādītajai personai vēstuli, pēc pakalpojuma maksu apliecinoša dokumenta saņemšanas, nosūta personas sagatavoto vēstuli norādītajam (meklējamam) adresātam. Pārvaldes maksas pakalpojuma apmērs noteikts Ministru kabineta 2017.gada 19.septembra noteikumu Nr. 562 “Pilsonības un migrācijas lietu pārvaldes maksas pakalpojumu cenrādis” pielikuma 3.punktā.  Iestādes lēmuma par atteikumu izsniegt Reģistrā iekļautās ziņas apstrīdēšana un pārsūdzēšana notiek Administratīvā procesa likumā noteiktajā kārtībā. Norādāms, ka pārstāvniecības amatpersonas (konsulārās amatpersonas) lēmums atteikt izsniegt Reģistrā iekļautās ziņas var tikt apstrīdēts, attiecīgu iesniegumu iesniedzot Ārlietu ministrijas Konsulārajā departamentā. |
| 3. | Projekta izstrādē iesaistītās institūcijas un publiskas personas kapitālsabiedrības | Pilsonības un migrācijas lietu pārvalde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas un juridiskas personas, valsts un pašvaldību iestādes, kurām ir tiesisks pamats saņemt Reģistrā iekļautās ziņas. Mērķgrupas aptuvenais skaitliskais lielums 7500 fizisko personu. |
| 2. | Tiesiskā regulējuma ietekme uz tautsaimniecību un administratīvo slogu | Reģistrā iekļauto ziņu izsniegšanas pienākumi nemainās, tādējādi nerodas papildu administratīvais slogs. Noteikumu projektā paredzēta Pārvaldes pakalpojumu pieejamība e-pakalpojumos, kuru rezultātā tiek mazināts administratīvais slogs gan iestādē, gan ziņu pieprasītājam, neradot nepieciešamību vērsties Pārvaldē klātienē vai rakstiski. E-pakalpojumos to lietotājiem Reģistra ziņas ir iespējams saņemt, neizejot no mājām, un jebkurā personai pieejamā laikā, taupot laiku un resursus. |
| 3. | Administratīvo izmaksu monetārs novērtējums | Projekts nerada papildu administratīvās izmaksas un neradīs finansiālo ietekmi uz valsts budžetu. Izstrādātie Pārvaldes e-pakalpojumi mazinās administratīvo slogu par ziņu izsniegšanu no Reģistra, samazinot nepieciešamību personai patērēt laiku Pārvaldes apmeklējumam.  Administratīvā sloga samazinājums fiziskai personai:  C (ierašanās Pārvaldē pieprasījuma iesniegšanai) = (atalgojums 4,47 euro/h x 1h) x (7500 personu gadā x 1 pieprasījums) = 33 525 euro.  Administratīvā sloga samazinājums iestādei (Pārvaldē fiziskas personas rakstiska dokumenta pieņemšana, apstrāde, sagatavošana):  C (pieprasījuma pieņemšana klātienē, dokumentu pārbaude, datu apstrāde informācijas sistēmās, dokumenta izsniegšana) = (atalgojums 5,92 euro/h x 2h) x (7500 personu gadā x 1 pieprasījums) = 88 800 euro.  Kopējais administratīvā sloga samazinājums: 122 325 euro. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2016.gada 6.jūlija regula (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (Publisko dokumentu regula).  Publisko dokumentu regula Eiropas Savienības dalībvalstīs tiek piemērota no 2019.gada 16.februāra. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016.gada 6.jūlija regula (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (Publisko dokumentu regula). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Projekts šo jomu neskar | Noteikumu projekts šo jomu neskar | Noteikumu projekts šo jomu neskar | Noteikumu projekts šo jomu neskar |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ievērojot to, ka Publisko dokumentu regula tiek tieši piemērota, tās panti noteikumu projektā netiek pārņemti, regula tiek izmantota tikai kā norāde uz tiesībām paredzēt noteikumu projekta 7.punktā, ka Pārvalde izsniedz daudzvalodu standarta veidlapu tādiem publiskiem dokumentiem un tādā apjomā, kāds tiek izsniegts no Reģistra. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts šo jomu neskar. | | |
| Cita informācija | Dokumenta legalizācijas likuma 3.panta trešajā daļā noteikts, ka Latvijas centrālās iestādes, to funkciju sadalījumu un kārtību, kādā šīs iestādes atbilstoši Eiropas Parlamenta un Padomes 2016. gada 6. jūlija regulai (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem regulā (ES) Nr. 1024/2012 veic šajā regulā minētās darbības un sadarbojas ar Latvijas un ārvalstu valsts un pašvaldību iestādēm, nosaka Ministru kabinets.  Ministru kabineta 2019.gada 19.marta noteikumu Nr.124 “Noteikumi par Latvijas centrālajām iestādēm un sadarbību saistībā ar publisko dokumentu uzrādīšanas prasību vienkāršošanu Eiropas Savienībā” 2.punktā noteikts, ka Latvijas centrālās iestādes atbilstoši Publisko dokumentu regulas 15.panta 1.punktam ir Iekšlietu ministrija un Tieslietu ministrija. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Iekšlietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību, un sabiedrības pārstāvjiem nodrošinātu iespēju rakstveidā sniegt viedokli par noteikumu projektu tā izstrādes stadijā, informācija par noteikumu projektu tika publicēta 2021. gada 14. maijā:   1. Iekšlietu ministrijas tīmekļvietnē, adrese: <https://www.iem.gov.lv/lv/ministru-kabineta-noteikumu-projekts-fizisko-personu-registra-ieklauto-zinu-izsniegsanas-kartiba>; 2. Ministru kabineta tīmekļvietnē, adrese: <https://www.mk.gov.lv/lv/ministru-kabineta-diskusiju-dokumenti>.   Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par noteikumu projektu līdz 2021. gada 29. maijam. |
| 3. | Sabiedrības līdzdalības rezultāti | Komentāri par noteikumu projektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, pašvaldības un Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošo likvidēšanu vai reorganizāciju. Noteikumu projekta izpilde notiks esošo funkciju ietvaros. |
| 3. | Cita informācija | Nav. |

Iekšlietu ministre M.Golubeva

Vīza: valsts sekretārs D.Trofimovs

Muceniece 67829724

[inese.muceniece@pmlp.gov.lv](mailto:Annija.Roga@mfa.gov.lv)

1. Fizisko personu reģistra likuma pārejas noteikumu 1.1 pantā noteikts, ka līdz attiecīgu grozījumu izdarīšanai citos Latvijas Republikas normatīvajos aktos terminam “Iedzīvotāju reģistrs” atbilst termins “Fizisko personu reģistrs” [↑](#footnote-ref-1)